送催綱弟及蘇支使甥
作者：韓維
朝代：宋

paragraphs: 養痾屬南夏，日夕偃茅衡。
足音良可喜，况我弟與甥。
清風敞閒館，竹樹藹前楹。
一展親愛歡，觴斝屢云傾。
高論文史間，或以政理并。
念子始服官，王事自有程。
啟告豈憚煩，期不墜厥聲。
簡書有常畏，冒暑各言征。
雖非遠別離，要使愴我情。
還歸掩扉坐，華月林上明。